
Αθήνα, 18 Σεπτεμβρίου 2018


ΠΡΟΣ : Υπουργό Εθνικής Άμυνας κ. Πάνο Καμμένο
             Αναπληρωτή Υπουργό  Εθνικής Άμυνας κ. Παναγιώτη Ρήγα 
             Υφυπουργό Εθνικής Άμυνας κ. Μαρία Κόλλια Τσαρουχά
              Βουλευτές της Διαρκούς Επιτροπής Εθνικής Άμυνας και Εξωτερικών Υποθέσεων
             ΕΓΑ/ΓΕΕΘΑ - ΕΓΑ/ΓΕΣ - ΕΓΑ/ΓΕΝ - ΕΓΑ/ΓΕΑ	

ΚΟΙΝ  : Διευθυντή Στρατιωτικού Γραφείου κ. ΥΕΘΑ - ΑΝΥΕΘΑ - ΥΦΕΘΑ
             Νομικό Σύμβουλο κ. ΥΕΘΑ - ΑΝΥΕΘΑ - ΥΦΕΘΑ
             Στρατιωτικοί συντάκτες

ΘΕΜΑ:	Βαθμολογική Εξέλιξη Στελεχών Ε.Δ
	ΣΧΕΤ.: α. Ν.2439/1996
		    β. Ν.3883/2010
		    γ. Ν.4407/2016
		    δ. Ν.4433/2016

Αξιότιμοι κ.κ. Υπουργοί, Αξιότιμοι κ.κ. Βουλευτές της Διαρκούς Επιτροπής Εθνικής Άμυνας και Εξωτερικών Υποθέσεων, Αξιότιμοι κ.κ. Αρχηγοί,

1. Η Πανελλήνια Ομοσπονδία Ενώσεων Στρατιωτικών-Π.ΟΜ.ΕΝ.Σ., με την παρούσα επιστολή καθιστά την Πολιτεία δέκτη της αγωνίας μεγάλης μερίδας συναδέλφων αναδεικνύοντας ένα πρόβλημα που αφορά τη διακριτή μεταχείριση Αξιωματικών αποφοίτων ΑΣΣΥ, οι οποίοι εντάχθηκαν στις τάξεις των ΕΔ το έτος 1991 (ήτοι απόφοιτοι τάξεως 1993), έναντι των στελεχών που εισήχθησαν βάσει του Ν.Δ 445/1974 και του Ν.705/1977.
2. Σύμφωνα με το άρθρο 47 παρ.11 του (γ) σχετικού, όπως αυτό τροποποιήθηκε με το άρθρο 2 παρ.4 του (δ) όμοιου, τα στελέχη του ΝΔ 445/1974 και κατ’ επέκταση του Ν.705/1977, υπήχθησαν πλέον στις διατάξεις του (α) όμοιου και προήχθησαν στο βαθμό του Λοχαγού, χωρίς όμως να έχουν προαχθεί οι αρχαιότεροι από αυτούς Αξιωματικοί απόφοιτοι ΑΣΣΥ τάξεως 1993, τους οποίους και ακολουθούσαν στο αριστερό της επετηρίδας από την προαγωγή τους ως αξιωματικοί, σύμφωνα με το (β) όμοιο.
3. Καθ’ αυτό τον τρόπο διαταράχθηκε η έννοια ιεραρχίας καθόσον δίχως αξιολογικά κριτήρια προαγωγών οι αρχαιότεροι στρατιωτικοί εκ παραγωγικών Σχολών ΑΣΣΥ τάξεως 1993 τέθηκαν νεότεροι κατά βαθμό.
4. [bookmark: _GoBack]Το Σύνταγμα της Ελλάδας με το άρθρο 4 παρ.1 καθιστά ολοφάνερα ότι «Οι Έλληνες είναι ίσοι ενώπιον του νόμου», υπό την έννοια ότι ο κοινός νομοθέτης κατά τη ρύθμιση ουσιωδών όμοιων πραγμάτων, καταστάσεων, σχέσεων, και κατηγοριών προσώπων δεν μπορεί να νομοθετεί κατά διάφορο τρόπο, εισάγοντας εξαιρέσεις και προβαίνοντας σε διακρίσεις, εκτός αν η διαφορετική ρύθμιση δεν είναι αυθαίρετη αλλά επιβάλλεται από λόγους γενικότερου κοινωνικού ή δημοσίου συμφέροντος που στην εν λόγω περίπτωση δεν προκύπτει.
5. Το ιδιαίτερο καθεστώς δυσμενούς σταδιοδρομικής εξέλιξης των θιγόμενων εν ενεργεία στελεχών, κατά την Ομοσπονδία, συνιστά πρωτίστως αδικία ως προς την ηθική υπόσταση, πέραν της βαθμολογικής ομαλότητας και της ιεραρχικής διάρθρωσης.
Αξιότιμοι κ.κ. Υπουργοί, Αξιότιμοι κ.κ. Βουλευτές της Διαρκούς Επιτροπής Εθνικής Άμυνας και Εξωτερικών Υποθέσεων, Αξιότιμοι κ.κ. Αρχηγοί,
Κατόπιν των ανωτέρω προτείνεται να προβλεφθεί η πρόταση της Ομοσπονδίας, στο επικείμενο νομοσχέδιο του Υπουργείου Εθνικής Άμυνας, ώστε να εξαλειφτεί η δημιουργηθήσα βαθμολογική απόκλιση και η αποκατάσταση της ιεραρχικής τάξης που αποτελεί και το θεμέλιο λίθο του στρατεύματος:



Α. ΑΙΤΙΟΛΟΓΙΚΗ ΕΚΘΕΣΗ   

          Με την παρ.1, αποκαθίσταται η ισορροπία, αφενός μεταξύ αξιωματικών ίδιας προέλευσης (εξ΄υπαξιωματικών) και ίδιας Σχολής, αλλά υπαγωγής τους σε διαφορετικούς σταδιοδρομικούς νόμους (Ν.2439/1996 & Ν.3883/2010). Ειδικότερα για τους αξιωματικούς που προέρχονται από Ανώτερες Στρατιωτικές Σχολές Υπαξιωματικών (ΑΣΣΥ) της τάξης 1993 (καταταγέντες το έτος 1991), σε σχέση με αξιωματικούς  τάξεως 1992 (ΑΣΣΥ 1990), αντί για (1) έτος διαφορά στο βαθμό έχουν (4), μετά την προαγωγή των τελευταίων με τις συνδυαστικές διατάξεις του Ν.2439/1996 και του N.4494/2017. Αφαιτέρου, αποκαθίσταται  πλήρως η ιεραρχία (αρχαιότητα) με αξιωματικούς (εξ΄υπαξιωματικών) που προέρχονται από την κατηγορία των μονιμοποιηθέντων εθελοντών του Ν.Δ.445/1974 και των μονιμοποιηθησών εθελοντριών του Ν.705/1977. 

          Με την παρ.2,  επαναπροσδιορίζεται ο καταληκτικός βαθμός για τους αξιωματικούς που προέρχονται από Ανώτερες Στρατιωτικές Σχολές Υπαξιωματικών  (ΑΣΣΥ) από την τάξη 1993 (καταταγέντες το έτος 1991) και μετέπειτα, ώστε αυτή να συμβαδίζει ορθολογικά με την επέκταση του χρόνου παραμονής στις Ένοπλες Δυνάμεις και να αρθεί η ανισότητα αυτή τόσο με τους αξιωματικούς της ίδιας προέλευσης (καταταγέντες έως το 1990) , όσο και με τις μονομοποιηθείσες εθελόντριες του Ν.705/1977.

         Με την παρ.3 επιχειρείται η εναρμόνιση των μεταβατικών διατάξεων του ασφαλιστικού νόμου 3865/2010 καθώς και των νέων διατάξεων του ασφαλιστικού νόμου 4387/2016, με τον σταδιοδρομικό νόμο 3883/2010, καθώς και η θεραπεία ορισμένης δυσαρμονίας στις προϋποθέσεις απονομής καταληκτικού βαθμού μεταξύ αξιωματικών του Ν.2439/1996  και αυτών του Ν.3883/2010. Ειδικότερα με το άρθρο 32 παρ.1α του Ν.3883/2010 οι αξιωματικοί που υπέβαλλαν παραίτηση έχοντας πλήρη συνταξιοδοτικά δικαιώματα και τα τυπικά προσόντα προς προαγωγή στον επόμενο βαθμό, αποστρατεύονταν στον βαθμό που κατείχαν και όχι στον επόμενο όπως  με τον Ν.2439/1996. Αυτό οδηγεί σε άνισα αποτελέσματα, δεδομένου ότι οι καταταγέντες από το 1991 και μετά υποχρεωτικά ήταν απόφοιτοι γενικού λυκείου ή ισοδύναμης εκπαιδευτικής βαθμίδας, περεταίρω οι σπουδαστές που φοιτούν σήμερα στις Ανώτερες Στρατιωτικές Σχολές Υπαξιωματικών (ΑΣΣΥ) διάρκειας  3 ετών (Ν.4361/2016, άρθρο 24) είναι κάτοχοι πτυχίων ισοδύναμων  με αυτά των ανώτερων σχολών. Αναδιατυπώνοντας λοιπόν την διάταξη, δίνουμε το δικαίωμα σε αξιωματικούς τόσο προερχόμενους από ΑΣΣΥ όσο και σε αξιωματικούς προερχόμενους από ΑΣΕΙ, με περισσότερα προσόντα και 40ετή συντάξιμη  υπηρεσία και άνω, να έχουν  όμοια προϋπόθεση απονομής καταληκτικού βαθμού, όπως και οι Αξιωματικοί του Ν.2439/1996.

Β. ΠΡΟΤΕΙΝΟΜΕΝΗ ΡΥΘΜΙΣΗ

         1.   Στο άρθρο 27 του Ν.3883/2010(Α΄167), προστίθεται παράγραφος 4Α ως εξής:
« 4Α. Ειδικότερα για την προαγωγή στο βαθμό του Λοχαγού και αντιστοίχων των άλλων κλάδων των Ε.Δ., των αξιωματικών που προέρχονται από υπαξιωματικούς αποφοίτους ΑΣΣΥ, οι οποίοι συμπλήρωσαν εικοσιπέντε (25) έτη πραγματικής στρατιωτικής υπηρεσίας στο χρονικό διάστημα από 1.1.2016 μέχρι 31.12.2016, απαιτείται η συμπλήρωση τριών (3) ετών στο βαθμό του Υπολοχαγού και αντιστοίχων των άλλων κλάδων των Ε.Δ. και κρίνονται εκτάκτως εντός διμήνου από την έναρξη ισχύος του παρόντος νόμου.»
           2. Στο άρθρο 23 του Ν.3883/2010, προστίθεται περίπτωση στ΄ και αντικαθίστανται οι περιπτώσεις α΄ εδάφιο (4),β΄ εδάφιο (6) και γ΄ εδάφιο (6) του ιδίου νόμου, ως εξής:
«....στ. Συνταγματάρχης και αντίστοιχοι των άλλων κλάδων των Ε.Δ. για τους Αξιωματικούς που προέρχονται από υπαξιωματικούς αποφοίτους ΑΣΣΥ και δεν είναι κάτοχοι πτυχίου ΑΕΙ του πανεπιστημιακού τομέα εκπαίδευσης. Οι παραπάνω αξιωματικοί προάγονται όταν κρίνονται ευδοκίμως τερματίσαντες τη σταδιοδρομία τους, με τη συμπλήρωση σαράντα (40) συντάξιμων ετών ή και πλέον αυτών και μέσα σε ένα (1) μήνα αποστρατεύονται».
        3.	Το άρθρο  32 παρ.1α του Ν.3883/2010 τροποποιείται και συμπληρώνεται ως εξής: 
              «Η αποστρατεία τους δεν οφείλεται σε κρίση τους ως αποστρατευτέων ή σε παραίτησή τους , εκτός αν έχουν συμπληρώσει με την παραίτησή τους 40ετή ή και πλέον αυτής συντάξιμης υπηρεσίας».

6. Είμαστε στη διάθεσή σας για οποιαδήποτε περαιτέρω διευκρίνηση και πληροφορία καθώς και για δια ζώσης συνάντηση καθώς η ΠΟΜΕΝΣ ευελπιστεί στην ανάληψη ενδεδειγμένων πρωτοβουλιών ώστε να αποκατασταθεί η αναφερόμενη αδικία.
7. Ομάδα εργασίας:	
α.	Αντιπρόεδρος Διοικητικών Θεμάτων & Προσωπικού: Μακράκης Αθανάσιος, e-mail: pomensdioikitika@gmail.com.

β.	Χειριστής θέματος, Γραμματέας Παραγωγικών Σχολών: Κουκουράβας Στέφανος, τηλ. 6983531360, e-mail: pomensgramateasps@gmail.com.
Μετά τιμής
Για το Διοικητικό Συμβούλιο
Ο	Ο
ΠΡΟΕΔΡΟΣ							ΓΕΝΙΚΟΣ ΓΡΑΜΜΑΤΕΑΣ


Δημήτριος Ρώτας	Γεώργιος Θεοδώρου
Επγός (ΥΔΚ)								Λγος (ΠΖ)

